לירון אורפלי

לירון אורפלי (מוכר בכינויו "טילטיל"; נולד ב-19 במאי 1975) הוא ידוען ונהג מונית ישראלי. הוא השתתף במספר תוכניות מציאות, ואף זכה במקום הראשון ובפרס הגדול ב"הישרדות הונדורס" בשנת 2016.

ביוגרפיה
אורפלי נולד וגדל בשכונת נחלת יצחק שבתל אביב, כבן יחיד להוריו. בגיל 17 עבד כלוטש יהלומים. לאחר מכן החל לעבוד כנהג מונית. את שירותו בצה"ל עשה כספק.

בשנת 2014 שודרה העונה הרביעית של "המירוץ למיליון", בה השתתף בצוות עם חברו. השניים הודחו בהדחה הרביעית.

ביולי 2015, השתתף בתוכנית "הישרדות" שצולמה בהונדורס. הוא זכה בתחרות לאחר שנבחר לאהוב הקהל ועל ידי חבר המושבעים בתוכנית. לאחר זכייתו בשנת 2016, החל להגיש את התוכנית "במונית של טילטיל" ששודרה בזכיינית רשת מדיה, תוכנית אירוח שהתרחשה במונית, ובה אירח ידוענים שונים.

ב-2017 שיחק בסרט "מבצע ביצה" בתור מנהל חומוסייה.

בשנת 2018 השתתף בעונה התשיעית של "האח הגדול" ששודרה ברשת 13 כדייר זמני, כחלק ממשימה סודית. בשנה זאת השתתף גם בתוכנית "היחידה", ששודרה בערוץ HOT3.

חיים אישיים 
בנובמבר 2019 סיפר כי הוא משתמש במכשירי שמיעה.

אורפלי נשוי לוורד, והם הורים לשניים. אביו, יוסי אורפלי, השתתף בעונה העשירית של "האח הגדול" והודח שלושה ימים בלבד לפני הגמר.

קישורים חיצוניים

הערות שוליים

מתחרי המירוץ למיליון (ישראל)
זוכי הישרדות (ישראל)
משתתפי היחידה (תוכנית טלוויזיה ישראלית)
נהגי מונית
כבדי שמיעה ישראלים
ישראלים שנולדו ב-1975